PE-dierekliniek kort dringend hulpFoto: Verskaf Die Animal Anti-Cruelty League (AACL) in Port Elizabeth het groot skade gely ná hul vervoerwa in ŉ trompop botsing afgeskryf is. Volgens Linda-Louise Swain van AACL is dit hul enigste werkende voertuig wat tans gebruik word om diere in nood te vervoer. “Dit is verskriklike nuus, maar gelukkig is ons personeel en diere nie in die botsing beseer nie,” sê Swain. Die kliniek se personeel het met eie vervoer die diere gaan haal ná die ongeluk en weer terug na hul huise gevat aangesien hulle op ŉ werkroete was ná steriliserings. Die skade wat aan die voertuig gerig is, hou groot gevolge vir die res van die kliniek se bedrywighede in, aangesien daar weer dié naweek ŉ klomp steriliserings gedoen moet word. “Ons is dringend op soek na ŉ vervoerwa; dit kon nie op ŉ slegter tyd gebeur het nie. Ons ander voertuig is in vir ŉ baie groot diens en ons sit nou met ons hande in die hare.” Swain meen mense in Port Elizabeth sukkel om welsynsorganisasies te ondersteun oor die huidige ekonomie en waterskaarste wat tans in die gebied beleef word. Almal by die kliniek sal egter steeds hul bes doen om diere in nood te versorg. Daar word ŉ beroep op mense gedoen wat moontlik dié organisasie kan bystaan. “Ons is reeds 34 jaar doenig in die gemeenskap. Indien ons ons bedrywighede moet staak, sal baie diere se lewe ingrypend geraak word.” Indien jy hierdie organisasie kan bystaan, bel Linda-Louise Swain by 082 838 3988 of stuur ŉ e-pos na [email protected]